# data[].attributes.attachment_link.title
วัคซีนอยู่ไหน ! ทำไมไม่พอ

# data[].attributes.attachment_link.readable_text
ที่มาของภาพ, Thai News Pix

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) รายงานยอดผู้ป่วยหน้าใหม่ของไทยประจำวันที่ 15 ก.ค. จำนวน 9,186 ราย และมีผู้เสียชีวิตเพิ่มเติม 98 ราย โดยถือเป็นนิวไฮอีกครั้งสำหรับตัวเลขผู้เสียชีวิตรายวัน ในจำนวนนี้มี 3 รายที่เสียชีวิตคาบ้าน และเพิ่งยืนยันพบเชื้อโควิดหลังหมดลมหายใจ

พล.อ. ประยุทธ์ จันทร์โอชา นายกรัฐมนตรี และ รมว.กลาโหม ขอให้ประชาชนเชื่อมั่นว่าวัคซีนที่รัฐบาลเร่งจัดหาให้เป็นวัคซีนหลักและวัคซีนทางเลือกรวม 3 ยี่ห้อ มีประสิทธิภาพสามารถลดอัตราการเสียชีวิตและอัตราการเกิดอาการรุนแรงของผู้ติดเชื้อโควิด-19 ได้ ตามการยืนยันทางการแพทย์และนักระบาดวิทยา

นายอนุชา บูรพชัยศรี โฆษกประจำสำนักนายกรัฐมนตรี ออกมาเปิดเผยข้อคิดเห็นของนายกฯ ต่อสื่อมวลชน โดยย้ำว่าวัคซีนแอสตร้าเซนเนก้า ซิโนแวค และซิโนฟาร์ม ขึ้นทะเบียนกับองค์การอนามัยโลก (WHO) และองค์การอาหารและยา (อย.) แล้ว

"วัคซีนที่ไทยนำเข้ามาใช้ทั้ง 3 ยี่ห้อมีการใช้กันอย่างแพร่หลายทั่วโลก โดยแอสตร้าเซนเนก้ามีการใช้แล้วใน 118 ประเทศทั่วโลก ขณะที่ซิโนแวคมีใช้ใน 37 ประเทศ และซิโนฟาร์มมีการใช้ 56 ประเทศทั่วโลก" โฆษกประจำสำนักนายกรัฐมนตรีแจกแจงตัวเลข

โฆษกประจำสำนักนายกรัฐมนตรีกล่าวด้วยว่า องค์กรพันธมิตรเพื่อวัคซีน (The Vaccine Alliance หรือ Gavi) มีแผนการจัดส่งวัคซีนกว่า 110 ล้านโดส จากซิโนฟาร์ม 60 ล้านโดส และซิโนแวค 50 ล้านโดส ภายในปีนี้ เพื่อสนับสนุนโครงการโคแว็กซ์ในการแจกจ่ายให้กับประเทศยากจนทั่วโลก

นอกจากนี้รัฐบาลไทยยังมีแผนการนำเข้าวัคซีนต่างเทคโนโลยี อาทิ วัคซีนไฟเซอร์ และโมเดอร์นา ซึ่งเป็นเทคโนโลยี mRNA และวัคซีนจอห์นสันแอนด์จอห์นสัน ซึ่งเป็นเทคโนโลยี Viral Vector Vaccine เพื่อให้ความมั่นใจว่าทุกคนที่อยู่ประเทศไทยจะได้รับการฉีดวัคซีนที่มีประสิทธิภาพ ปลอดภัย และสามารถลดภาวะเจ็บป่วยรุนแรง

คำบรรยายภาพ,

นายกฯ และ รมว. สธ. ต้อนรับวัคซีนซิโนแวคล็อตแรกที่เดินทางถึงไทยเมื่อ 24 ก.พ. 64

การออกมาให้ความเห็นของผู้นำรัฐบาลไทยผ่านทีมโฆษกเกิดขึ้นท่ามกระแสเรียกร้องให้รัฐบาลทบทวนการนำเข้าวัคซีนซิโนแวคเพิ่ม 10.9 ล้านโดส ภายใต้งบประมาณ 6,100 ล้านบาท ตามมติ ครม. เมื่อ 6 ก.ค. หลังมีข้อมูลทางการแพทย์ยืนยันว่าประสิทธิภาพในการป้องกันการติดเชื้อไวรัสสายพันธุ์เดลตาค่อนข้างต่ำ ซึ่งปัจจุบันไวรัสกลายพันธุ์ชนิดนี้ได้ยึดครองพื้นที่การแพร่ระบาดในกรุงเทพฯ ไปเป็นที่เรียบร้อยแล้ว

กรุงเทพฯ ยังเป็นพื้นที่ระบาดหนัก ด้วยยอดผู้ติดเชื้อหน้าใหม่สูงสุด 2,224 ราย และผู้เสียชีวิตสูงสุด 51 รายในรอบวัน

รมช.สธ. ชี้แอสตร้าฯ ส่งวัคซีนครบ 61 ล้านโดสภายใน พ.ค. 65

วัคซีนซิโนแวคกลายเป็นวัคซีนพื้นฐานหลักของไทยที่กระจายฉีดให้ประชาชน ด้วยยอดการนำเข้าและฉีดไปแล้วอย่างน้อย 7.4 ล้านโดส เมื่อวัคซีนแอสตร้าเซนเนก้าที่ผลิตในโรงงานไทย "ไม่มาตามนัด"

กระทรวงสาธารณสุข (สธ.) โดยนายสาธิต ปิตุเตชะ รมช.สธ. ออกมายอมรับว่า "มีข้อคลาดเคลื่อนเรื่องของตัวเลขวัคซีนแอสตร้าเซนเนก้า" จากเดิมบริษัทแอสตร้าเซนเนก้ากำหนดส่งมอบวัคซีนให้ไทยจำนวน 61 ล้านโดส ภายในเดือน ธ.ค. 2564 แต่มีการขอขยายเวลาออกไป ซึ่งจำวันที่และเดือนไม่ชัดเจน แต่คาดว่าเป็นเดือน พ.ค. 2565

ในระหว่างการให้สัมภาษณ์ในรายการ "เจาะลึกทั่วไทย" ออกอากาศทางช่อง MCOT นายสาธิตกล่าวว่า ในสัญญาไม่มีเงื่อนเวลา มีเพียงการระบุจำนวนวัคซีนทั้งหมดไว้ ส่วนเรื่องเวลา เป็นการเสนอแผนพูดคุยกัน และย้ำว่าสงครามวัคซีนในช่วงเวลานี้เป็นอำนาจของผู้ขาย ดังนั้นการกำหนดในสัญญาต่างๆ จะไม่ค่อยมีการยืนยันเรื่องเวลา

ก่อนหน้านี้ผู้บริหาร สธ. เคยออกมาเปิดเผยว่า บริษัท สยามไบโอไซเอนซ์ จำกัด (SBS) จะส่งมอบวัคซีนแอสตร้าฯ ให้ไทย 61 ล้านโดสในปีนี้ โดยทยอยออกมา 7 ล็อต ได้แก่ มิ.ย. 6 ล้านโดส, ก.ค. 10 ล้านโดส, ส.ค. 10 ล้านโดส, ก.ย. 10 ล้านโดส, ต.ค. 10 ล้านโดส, พ.ย. 10 ล้านโดส และ ธ.ค. 5 ล้านโดส

สถานการณ์ในรอบ 24 ชม. นิวไฮตาย 98 ราย

สำหรับสถานการณ์การติดเชื้อไวรัสโคโรนาสายพันธุ์ใหม่ในไทยในรอบ 24 ชม. จากการรายงานของ ศบค. มีข้อมูลสำคัญ ดังนี้

ผู้ป่วยรายใหม่ 9,186 ราย เป็นการติดเชื้อในประเทศ 9,085 ราย, ติดเชื้อในเรือนจำ/ที่ต้องขัง 79 ราย และติดเชื้อจากต่างประเทศ 22 ราย ทำให้ยอดผู้ป่วยสะสมนับจากปี 2563 อยู่ที่ 372,215 ราย หายป่วยแล้ว 266,127 ราย

ผู้ป่วยสะสมในการระบาดระลอกใหม่ ตั้งแต่ 1 เม.ย. จำนวน 343,352 ราย หายป่วยแล้ว 238,701 ราย

ผู้เสียชีวิตเพิ่มเติม 98 ราย ทำให้ยอดผู้เสียชีวิตสะสมอยู่ที่ 3,032 ราย คิดเป็น 0.81%

ผู้ป่วยรักษาตัวใน รพ./รพ. สนาม 103,056 ราย โดยมี 3,276 รายที่อาการหนัก และ 839 รายที่ต้องใส่เครื่องช่วยหายใจ

พื้นที่ที่พบผู้ติดเชื้อหน้าใหม่สูงสุด 5 อันดับแรกของประเทศในวันนี้ ได้แก่ กรุงเทพฯ 2,224 ราย, สมุทรปราการ 846 ราย, สมุทรสาคร 640, ชลบุรี 523 ราย และนนทบุรี 355 ราย

ขณะที่สถานการณ์ทั่วโลก มีผู้ป่วยโควิด-19 สะสมทั้งสิ้น 189,165,624 ราย และเสียชีวิตสะสม 4,074,457 ราย โดยไทยจัดอยู่ในอันดับที่ 59 ของโลก

ผู้เสียชีวิตกลุ่มล่าสุด พบ 3 รายรู้ติดโควิด หลังเสียชีวิตตายคาบ้าน

ขณะที่ผู้เสียชีวิตล่าสุด 98 ราย ศบค. ให้ข้อมูลไว้ ดังนี้

เพศชาย 61 ราย หญิง 37 ราย

อยู่ใน 19 จังหวัด ได้แก่ กรุงเทพฯ 51 ราย/ สมุทรปราการ 14 ราย/ นครปฐม 7 ราย/ ปทุมธานี 5 ราย/ นครราชสีมา 3 ราย/ อุบลราชธานี อุดรธานี นราธิวาส ตาก จังหวัดละ 2 ราย/ สมุทรสงคราม ฉะเชิงเทรา ชัยภูมิ นครพนม สงขลา ปัตตานี นครศรีธรรมราช กำแพงเพชร นครสวรรค์ อุตรดิตถ์ จังหวัดละ 1 ราย

มีโรคประจำตัวคือ ความดันโลหิตสูง 52 ราย, เบาหวาน 32 ราย, ไขมันในเลือดสูง 17 ราย, โรคไต 14 ราย, โรคหัวใจ 11 ราย, โรคปอด 7 ราย, โรคอ้วน 6 ราย, หลอดเลือดสมอง 4 ราย และไม่มีโรคประจำตัว 9 ราย

มีปัจจัยเสี่ยงจากการอาศัย/เดินทางเข้าพื้นที่ระบาด 39 ราย, สัมผัสคนอื่น ๆ เช่น เพื่อนบ้าน เพื่อน แม่บ้าน 28 ราย, คนในครอบครัว 20 ราย, ไปสถานที่แออัดพลุกพล่าน 9 ราย และอาชีพเสี่ยง 2 ราย

ค่ามัธยฐานของอายุคือ 68 ปี (อายุระหว่าง 27-108 ปี)

ค่ากลางระยะเวลา นับจากวันที่ทราบเชื้อถึงเสียชีวิต 8 วัน (นานสุด 30 วัน)

มีผู้เสียชีวิตที่บ้าน 3 ราย โดยตรวจพบเชื้อหลังจากเสียชีวิตแล้ว

ฉีดวัคซีนได้ 13 ล้านโดสแล้ว

ศบค. ตั้งเป้าหมายการฉีดวัคซีนต้านโควิด-19 ให้ประชาชน 50 ล้านคน อันเป็นการครอบคลุม 70% ของประชากรไทยและประชากรแฝง เพื่อสร้างภูมิคุ้มกันหมู่ให้เกิดขึ้นภายในสิ้นปีนี้

ข้อมูล ณ วันที่ 15 ก.ค. พบว่า มีการฉีดวัคซีนให้ประชาชนได้เพิ่ม 303,036 โดส ทำให้ภาพยอดสะสมของประชาชนที่ได้รับวัคซีนอยู่ที่ 13,533,717 โดส ยังขาดอีก 86,466,283 โดส จึงจะครบตามเป้าหมาย 100 ล้านโดส

มีผู้ได้รับวัคซีนเข็มแรกแล้ว 10,163,340 ราย คิดเป็น 14.52% ของประชากร

มีผู้ได้รับวัคซีนครบสองเข็มแล้ว 3,370,377 ราย คิดเป็น 4.81% ของประชากร

แนวทางการใช้ชุดตรวจ ATK

วันเดียวกัน สธ. แถลงชี้แจงชุดตรวจแอนจิเจน (Antigen Test Kit - ATK) ซึ่งมีการใช้อยู่แล้วทางการแพทย์อยู่แล้วก่อนหน้านี้ ซึ่งจะนำมาใช้ในสถานพยาบาล คลินิกเอกชน รวมถึงการค้นหาเชิงรุก แต่ไม่แนะนำให้ประชาชนสั่งซื้อผ่านระบบออนไลน์แล้วมาใช้งานเองในระยะแรก เพราะจำเป็นต้องเก็บเชื้อถึงโพรงจมูก อีกทั้งยังไม่ชุดตรวจที่ได้ขึ้นทะเบียนกับ อย. ว่าใช้กับประชาชนทั่วไป

นพ. ศุภกิจ ศิริลักษณ์ อธิบดีกรมวิทยาศาสตร์การแพทย์ กล่าวว่า การนำ ATK มาใช้เพื่อแก้ปัญหาคอขวดการตรวจเชื้อโควิด-19 เมื่อตรวจด้วย ATK แล้วผลเป็นบวก ก็จะจำแนกเป็น 2 กลุ่ม คือ

ไม่มีอาการ หรืออาการน้อย จะใช้การแยกกักตัวที่บ้าน (Home Isolation - HI) หรือการแยกกักตัวในชุมชน (Community Isolation - CI) โดยเจ้าหน้าที่จะคอยติดตามอาการอย่างน้อยวันละ 2 ครั้ง รวมถึงให้การดูแลเบื้องต้น

อาการเข้าข่ายสีเหลือง หรือแดง จะทำการตรวจ RT-PCR ซ้ำ ก่อนจะนำเข้าระบบรพ. แต่หากผลตรวจซ้ำเป็นลบก็จะกักตัวต่อไป

นพ. ศุภกิจกล่าวว่า หากในขั้นตอนการตรวจ ATK แต่มีประวัติสัมผัสกลุ่มเสี่ยง ก็ต้องกักตัว 3-5 เพื่อสังเกตอาการ แล้วตรวจซ้ำอีกครั้ง

"(ATK) ไม่ได้แทน (RT-PCR) นำมาช่วยให้ประชาชนเข้าถึงการตรวจได้ง่ายขึ้น"

แต่ถ้าผลตรวจ ATK ออกมาเป็นลบ นพ. ศุภกิจกล่าวว่า แปลความได้ 2 ประเด็นคือ ไม่มีเชื้อเลย หรือเป็นผลลบลวง คือเชื้อยังไม่มีปริมาณมากเพียงพอที่จะตรวจเจอ

"อย่าลั้ลลานะครับว่าตรวจ ATK แล้วเป็นลบ ตกลงฉันไม่ติดเชื้อแล้ว เพราะฉะนั้นฉันจะไปไหนก็ได้ ไปคลุกคลีกับใครก็ได้ เป็นความเข้าใจที่คลาดเคลื่อน" นพ. ศุภกิจกล่าว

อธิบดีกรมวิทยาศาสตร์การแพทย์อธิบายว่า ธรรมชาติการติดเชื้อโรคโควิด-19 เมื่อผ่านไป 2-7 วันก็อาจมีอาการ ในช่วงแรกของการตรวจ จะเป็นการตรวจหาองค์ประกอบของไวรัสด้วยวิธีมาตรฐานคือ RT-PCR และย้ำว่า ชุดตรวจ Test Kit ที่จะใช้ค้นหาเชื้อได้นั้น ต้องเป็นการตรวจ Antigen ซึ่งใช้วิธีการเก็บสารคัดหลั่งทั้งจากโพรงจมูก คอหอย หรือแม้แต่น้ำลาย แต่ไม่ใช้การตรวจผ่านเลือด ซึ่งวิธีการตรวจภูมิคุ้มกัน หรือที่เรียกว่าแอนติบอดี (Antibody)

ขณะนี้มี 26 บริษัทที่ผ่านการรับรองของ อย. ซึ่งมีการใช้กันใน รพ. โดย นพ. ศุภกิจกล่าวว่า "ไม่แนะนำให้ไปซื้อออนไลน์ ซื้อจากตลาดนัด คือผิดกฎหมาย... ในอนาคตคงอนุญาตให้ขายในร้านขายยาที่มีเภสัชกร เพราะต้องการการทำความเข้าใจ คำอธิบาย คำแนะนำ"

คำแถลงกระทรวงการต่างประเทศไทย

นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ แถลงเมื่อ 15 ก.ค. ว่า ตั้งแต่ เม.ย. ที่ผ่านมา กระทรวงการต่างประเทศได้ผลักดันการให้มีการแลกเปลี่ยนหยิบยืมวัคซีนกันใช้ก่อนกับหลายประเทศ (vaccine swap) อาทิ ออสเตรเลีย ญี่ปุ่น เกาหลีใต้ แคนาดา และสหรัฐฯ เชื่อว่าอาจจะสามารถแลกเปลี่ยนกันได้ ตามสถานการณ์ ตั้งแต่ ก.ย. นี้

ส่วนความคืบหน้าเรื่องการหารือกับรัสเซียเพื่อขอจัดหาวัคซีนสปุตนิก วี นั้น นายธานีกล่่าวว่า นายกรัฐมนตรีได้มีหนังสือขอรับ การสนับสนุนวัคซีนจากประธานาธิบดีรัสเซีย เอกอัครราชทูตไทย ณ กรุงมอสโกได้ติดตามเรื่องนี้ ปัจจุบัน บริษัทผู้แทนนำเข้าวัคซีนสปุตนิก วี ในไทย อยู่ระหว่างยื่นเอกสารขอขึ้นทะเบียนกับสำนักงานคณะกรรมการอาหารและยา (อย.) และกระทรวงการต่างประเทศและสถาบันวัคซีนแห่งชาติอยู่ในขั้นตอนการประสานงานกับหน่วยงานด้านการลงทุนของรัฐบาลรัสเซีย (RDIF) ให้มีการประชุมหารือระหว่างภาคส่วนที่เกี่ยวข้องของไทยและรัสเซีย เพื่อหารือรายละเอียดเพิ่มเติม นายธานีกล่าวว่าไทยมีนโยบายอยากเห็นวัคซีนคือสินค้าสาธารณะของโลก ที่ประเทศต่าง ๆ ควรเข้าถึงได้ทั่วกัน แม้ไทยไม่ได้เข้าร่วมรับวัคซีนโควิด-19 จากโครงการแบ่งปันวัคซีนโคแวกซ์ขององค์การอนามัยโลก แต่ได้ร่วมบริจาคเป็นเงิน 200,000 ดอลลาร์สหรัฐ เพื่อสร้างความเชื่อมโยงกับกลไกโคแวกซ์ จึงทำให้ไทยสามารถแลกเปลี่ยน จำหน่าย หรือแจกจ่ายวัคซีนที่ไทยผลิตได้เองในอนาคตข้างหน้าให้แก่ประเทศกำลังพัฒนาอื่น ๆ

# data[].attributes.attachment_link.title
แอสตร้าเซนเนก้าส่งวัคซีนให้ไทยครบ 61 ล้านโดส พ.ค. 65 ไม่ใช่ปีนี้ - BBC News ไทย

# data[].attributes.attachment_link.description
ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) รายงานยอดผู้ป่วยหน้าใหม่ของไทยประจำวันที่ 15 ก.ค. จำนวน 9,186 ราย และมีผู้เสียชีวิตเพิ่มเติม 98 ราย โดยถือเป็นนิวไฮอีกครั้งสำหรับตัวเลขผู้เสียชีวิตรายวัน ในจำนวนนี้มี 3 รายที่เสียชีวิตคาบ้าน และเพิ่งยืนยันพบเชื้อโควิดหลังหมดลมหายใจ พล.อ. ประยุทธ์ จันทร์โอชา นายกรัฐมนตรี และ รมว.กลาโหม ขอให้ประชาชนเชื่อมั่นว่าวัคซีนที่รัฐบาลเร่งจัดหาให้เป็นวัคซีนหลักและวัคซีนทางเลือกรวม 3 ยี่ห้อ มีประสิทธิภาพสามารถลดอัตราการเสียชีวิตและอัตราการเกิดอาการรุนแรงของผู้ติดเชื้อโควิด-19 ได้ ตามการยืนยันทางการแพทย์และนักระบาดวิทยา นายอนุชา บูรพชัยศรี โฆษกประจำสำนักนายกรัฐมนตรี ออกมาเปิดเผยข้อคิดเห็นของนายกฯ ต่อสื่อมวลชน โดยย้ำว่าวัคซีนแอสตร้าเซนเนก้า ซิโนแวค และซิโนฟาร์ม ขึ้นทะเบียนกับองค์การอนามัยโลก (WHO) และองค์การอาหารและยา (อย.)

# data[].attributes.body
เรียนรู้เรื่องวัคซีน